贈唐充之兼簡益中
作者：呂本中
朝代：宋

paragraphs: 三年白沙看江山，可當中原故人面。
今来千里逢故人，笑談却作江山見。
江山故人不相遠，平生志願于君滿。
唐侯獨立一代無，張侯與之來集枯。
老松本自歲寒外，良馬不畏長途驅。
饑年百室仰粟廪，暑路六月懸冰壺。
念昔關汪不相貸，視世好爵如機械。
上書索去不作難，云我未了平生債。
後生少年延頸觀，諸公故人思一快。
基本未定天奪之，賴有君侯數人在。
龍媒已遠風馭回，坐歎四海梁木摧。
爾來老謝又繼往，但覺眼界常塵埃。
長江無津出光怪，迥野入夜開風雷。
此語不誣君可驗，請君更討防身劍。